पटना (खगौल)। दानापुर स्टेशन के पश्चिम नेऊरा रोड, कृष्णानगर के समीप बुधवार की सुबह साइकिल से बाजार जा रहे 12 वर्षीय छात्र अंकित कुमार को अनियंत्रित वाहन ने रौंद दिया, जिससे घटनास्थल पर ही उसकी मौत हो गई। हादसे के बाद परिजन और स्थानीय लोगों ने आगजनी कर सड़क को जाम कर दिया। सूचना पर पहुंची पुलिस ने लोगों को समझाने का प्रयास किया, लेकिन वे असफल रहे। हंगामा बढ़ने पर दानापुर एएसपी, एसडीओ, खगौल थानाध्यक्ष व बीडीओ ने मौके पर पहुंचकर आक्रोशित लोगों को शांत कराया और शव पोस्टमॉर्टम के लिए अनुमंडल अस्पताल भेजा। ढाई घंटे बाद वाहनों का परिचालन सामान्य हुआ।